玩所植松竹有作
作者：張嵲
朝代：宋

paragraphs: 往歲客閩嶺，滿目皆黄茅。
而今居魏塘，白水漫平皋。
舉頭無所見，惟聞風怒號。
我身如枯枿，雨露自相遼。
又如在寒谷，終歲雪霜驕。
四顧萬物春，悽然不自聊。
復思畢竟空，更使心陶陶。
釀酒嘗苦薄，種花嘗苦彫。
酒乃亂性具，花爲眩目妖。
棄置不復近，樹竹延清飈。
况有手植松，雨夜能蕭蕭。
瞑目存黄庭，屏居非慕高。
所願侣松竹，遲以延松喬。